**ORDIN**

**privind aprobarea măsurii de sprijin, constând în acordarea unor ajutoare de stat și ajutoare de minimis în scopul dezvoltării întreprinderilor mici și mijlocii în cadrul Programului Tranziție Justă**

**nr..................../......................**

Având în vedere:

* prevederile Decretului Președintelui României nr. 770/03.05.2021 pentru numirea unui membru al Guvernului României, publicat în Monitorul Oficial al României, Partea I, nr. 433 din 03.05.2021,
* prevederile Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piaţa internă în aplicarea art. 107 şi 108 din tratat, cu modificările și completările ulterioare;
* prevederile Programului Tranziție Justă 2021-2027
* Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996 aprobată cu modificări și completări prin Legea nr. 20/2015, cu modificările ulterioare și completările ulterioare;
* Având în vedere Referatul de aprobare nr. ……../…………. al Direcției generale tranziție justă și dezvoltare regională,
* În temeiul art.14 alin. (5) din Hotărârea Guvernului nr. 52/2018 privind organizarea și funcționarea Ministerului Investițiilor și Proiectelor Europene, cu modificările şi completările ulterioare,

**MINISTRUL INVESTIȚIILOR ȘI PROIECTELOR EUROPENE**

**emite următorul**

**ORDIN**:

Art. 1 Se aprobă *Măsura de sprijin, constând în acordarea unor ajutoare de stat și ajutoare de minimis* *pentru investiții ale IMM care sprijină creșterea durabilă și crearea de locuri de muncă*, al cărei conținut este prevăzut în anexa care face parte integrantă din prezentul ordin.

Art. 2 Textul prezentei măsuri, precum și textul actului normativ pentru aprobarea acesteia se publică integral pe pagina oficială de internet a Ministerului Investițiilor și Proiectelor Europene, la adresa www.fonduri-ue.ro, www.mfe.gov.ro.

Art. 3 Prezentul ordin întră în vigoare la data publicării în Monitorul Oficial al României, Partea I.

**MINISTRUL INVESTIȚIILOR ȘI PROIECTELOR EUROPENE**

**ADRIAN CÂCIU**

ANEXA la OMIPE nr. \_\_\_\_\_\_\_

# Măsura de sprijin constând în acordarea unor ajutoare de stat și ajutoare de minimis pentru investiții ale IMM care sprijină creșterea durabilă și crearea de locuri de muncă în cadrul Programului Tranziție Justă

## Capitolul I Prevederi generale

### Art. 1.

1. Prezentul ordin aprobă o măsură de sprijin, constând în acordarea unor ajutoare de stat şi ajutoare de minimis pentru investiții ale IMM care sprijină creșterea durabilă și crearea de locuri de muncă în cadrul Programului Tranziție Justă 2021-2027, denumită în continuare *măsură*, aferentă implementării acțiunii ”Dezvoltarea întreprinderilor și a antreprenoriatului”.
2. Această măsură este alcătuită din două componente, după cum urmează:
   1. ajutor de stat regional pentru investiţii, cu respectarea prevederilor art. 14 din Regulamentul (UE) nr. 651/2014 de declarare a anumitor categorii de ajutoare compatibile cu piaţa internă în aplicarea articolelor 107 şi 108 din Tratat, cu modificările și completările ulterioare (GBER), denumit în continuare ajutor de stat regional;
   2. ajutor de minimis, cu respectarea prevederilor Regulamentului (UE) nr. 1.407/2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis, cu modificările şi completările ulterioare.
3. Acordarea ajutoarelor în cadrul acestei măsuri se va face numai cu respectarea prevederilor următoarelor acte normative:
   1. Regulamentul (UE) nr. 1407/2013 al Comisiei din 18 decembrie 2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis, publicat în Jurnalul Oficial al Uniunii Europene, seria L, nr. 352 din 24 decembrie 2013, cu modificările şi completările ulterioare.;
   2. Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratat, publicat în Jurnalul Oficial al Uniunii Europene L 187/26.06.2014, cu modificările și completările ulterioare;
   3. Regulamentul (UE) nr. 1056/2021 al Parlamentului European și al Consiliului din 24 iunie 2021 de instituire a Fondului pentru o tranziție justă
   4. Regulamentul (UE) nr. 1060/2021 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize
   5. Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare;
   6. Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operaţiunilor finanţate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune şi Fondul pentru o tranziţie justă, precum și prevederile art. 14 alin (6), (7) (8) din Regulamentul (UE) 651/2014;
   7. Hotărârea Guvernului nr. 311/2022 privind intensitatea maximă a ajutorului de stat regional în perioada 2022-2027 pentru investiții inițiale, cu modificările și completările ulterioare.
4. Prezenta măsură este exceptată de la obligația de notificare către Comisia Europeană, în conformitate cu prevederile art. 3 din Regulamentul (UE) nr. 651/2014 şi ale art. 3 alin. (1) din Regulamentul (UE) nr. 1.407/2013.

## Capitolul II Obiectivul măsurii

### Art. 2.

Obiectivul principal îl reprezintă sprijinirea investițiilor productive ale întreprinderilor mici și mijlocii în vederea atenuării impactului socio-economic al tranziției la neutralitatea climatică.

## Capitolul III Definiții

### Art. 3.

În sensul prezentei măsuri, următorii termeni se definesc astfel:

* 1. „activitate economică” reprezintă orice activitate care constă în furnizarea de bunuri, servicii și/sau lucrări pe o piață;
  2. „aceeași activitate sau o activitate similară”, în conformitate cu prevederile Regulamentului UE 651/2014, cu modificările și completările ulterioare, înseamnă o activitate care face parte din aceeași clasă (cod numeric de patru cifre) a Nomenclatorului statistic al activităților economice NACE a doua revizuire așa cum e prevăzut în Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice;
  3. „activele fixe” sunt acele active deținute de către agenții economici și/sau de către instituțiile publice în scopul utilizării lor pe termen lung. Activele fixe includ activele fixe corporale și necorporale;
  4. „active fixe necorporale - active fixe fără substanță fizică, care se utilizează pe o perioadă mai mare de un an; ele pot fi brevete, licențe, mărci comerciale, programe informatice, alte drepturi și active similare, precum și investiții în realizarea de instrumente de comercializare on-line a serviciilor/produselor proprii;
  5. „active fixe corporale” - active fixe care îndeplinesc cumulativ doua condiții: au valoarea de intrare mai mare 2.500 lei și durata normală de utilizare mai mare de un an; ele pot fi terenuri, clădiri și instalații, utilaje și echipamente;
  6. „ajutor de stat” înseamnă orice măsură care îndeplinește toate criteriile prevăzute la art. 107, alin. (1) din Tratatul privind funcționarea Uniunii Europene (TFUE), respectiv să implice transferul de resurse de stat, să se materializeze într-un avantaj economic de care întreprinderea nu ar fi beneficiat în mod normal, să fie selectiv și să aibă un efect potenţial asupra concurenţei şi comerţului între Statele Membre.
  7. „ajutor de minimis” – finanțare acordată unei întreprinderi unice în limitele prevăzute de Regulamentului UE nr. 1407/2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, precum și de schema de ajutor de minimis aplicabilă. Valoarea maximă a ajutorului, în regim de minimis, ce poate fi acordat unei întreprinderi, din fonduri publice, într-o perioadă de până la 3 ani fiscali (ultimii 2 ani fiscali înainte de data depunerii cererii de finanţare şi anul curent depunerii cererii de finanţare) este de 200.000 de euro, în conformitate cu reglementările comunitare privind concurenţa şi ajutorul de stat. În cazul întreprinderilor din domeniul transportului rutier (transportul de marfă şi transportul de călători pe cale rutieră), valoarea maximă a ajutorului ce poate fi acordat în regim de minimis este de 100.000 de euro.
  8. „beneficiar” în conformitate cu prevederile Regulamentul (UE) 2021/1060 înseamnă și în contextul prezentului ghid este un organism public sau privat, o entitate cu sau fără personalitate juridică sau o persoană fizică, responsabilă cu inițierea sau deopotrivă cu inițierea și implementarea operațiunilor; În contextul parteneriatelor public-privat, organismul public care inițiază respectiva operațiune sau partenerul privat selectat pentru implementarea acesteia; În contextul schemelor de ajutor de stat, întreprinderea care primește ajutorul, iar în contextul ajutoarelor de minimis acordate în conformitate cu Regulamentele (UE) nr. 1407/2013 sau (UE) nr. 717/2014, statul membru poate decide că beneficiarul este organismul care acordă ajutorul, în cazul în care acesta este responsabil cu inițierea sau atât cu inițierea cât și cu implementarea operațiunii;
  9. „caracterul durabil al operațiunilor” este definit în conformitate cu art. 65 din Regulamentul UE 1060/2021 și se referă la menținerea unei operațiuni constând în investiții în infrastructură sau în investiții productive pe o perioadă de trei/cinci ani de la efectuarea plății finale sau în termenul prevăzut de normele privind ajutoarele de stat. Astfel, pe perioada respectivă, beneficiarul nu trebuie să:

1. înceteze activitatea productivă sau să o transfere în afara regiunii de nivel NUTS 2 în care a primit sprijin;
2. să efectueze o modificare a proprietății asupra unui element de infrastructură care conferă un avantaj nejustificat unei întreprinderi sau unui organism public;
3. să efectueze o modificare substanțială care afectează natura, obiectivele sau condițiile de implementare a operațiunii și care ar conduce la subminarea obiectivelor inițiale ale acesteia.

În prezentei scheme, perioada în care trebuie menținut caracterul durabil al operațiunii este de 3 ani de la data efectuării plății finale în cadrul contractului de finanțare sau în termenul prevăzut de normele privind ajutorul de stat, oricare intervine ultima.

* 1. „demararea investiției” înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Cumpărarea de terenuri și lucrările pregătitoare, cum ar fi obținerea permiselor și realizarea studiilor de fezabilitate, nu sunt considerate drept demarare a lucrărilor. În cazul preluărilor de întreprinderi, demararea lucrărilor corespunde datei dobândirii activelor direct legate de unitatea preluată. Achiziția unui teren pe care există construcții/structuri construite poate fi asimilată cumpărării de terenuri, caz în care această acțiune nu este considerată ”demarare a lucrărilor”. Însă, toate lucrările care constau în restructurarea și adaptarea clădirilor și terenurilor în vederea realizării proiectului de investiție finanțat prin ajutor de stat vor fi considerate ca reprezentând demararea lucrărilor, în sensul definiției de mai sus.
  2. „întreprindere” este orice entitate care desfășoară o activitate economică, indiferent de statutul său juridic și de modul în care este finanțată sau de existența unui scop lucrativ;
  3. „întreprindere unică”, în conformitate cu prevederile art. 2 alin. (2) din Regulamentul (UE) nr. 1407/2013, include toate întreprinderile între care există cel puțin una dintre relațiile următoare:
     1. o întreprindere deține majoritatea drepturilor de vot ale acționarilor sau ale asociaților unei alte întreprinderi;
     2. o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;
     3. o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;
     4. o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.

Întreprinderile care întrețin, prin intermediul uneia sau mai multor întreprinderi, oricare dintre relațiile la care se face referire la punctele i)-iv) sunt considerate întreprinderi unice.

* 1. „întreprinderi mici și mijlocii”, denumite în continuare „IMM”, sunt acele întreprinderi care îndeplinesc cumulativ următoarele condiții:
     1. au un număr mediu anual de salariați mai mic de 250;
     2. realizează o cifră de afaceri anuală netă de până la 50 milioane euro, echivalent în lei, sau dețin active totale care nu depășesc echivalentul în lei a 43 milioane euro, conform ultimei situații financiare aprobate.

Încadrarea solicitantului în categoriile IMM se realizează având în vedere și datele eventualelor întreprinderi partenere sau întreprinderi legate cu acesta;

* 1. „microîntreprinderile” - au mai puțin de 10 salariaţi şi realizează o cifră de afaceri anuală netă sau deţin active totale de până la 2 milioane euro, echivalent în lei;
  2. „întreprinderile mici” - au mai puțin de 50 de salariaţi şi realizează o cifră de afaceri anuală netă sau deţin active totale de până la 10 milioane euro, echivalent în lei;
  3. „întreprinderile mijlocii” - au mai puțin de 250 de salariaţi şi realizează o cifră de afaceri anuală netă de până la 50 milioane euro, echivalent în lei, sau deţin active totale care nu depăşesc echivalentul în lei a 43 milioane euro;
  4. furnizor și administrator al ajutorului de stat regional şi al ajutorului de minimis este Ministerul Investițiilor și Proiectelor Europene, denumit în continuare MIPE, prin intermediul Autorității de Management pentru Programul Tranziție Justă, denumită în continuare AMPTJ;
  5. „investiție inițială” înseamnă o investiție în active corporale și necorporale legată de demararea (crearea) unei unități noi, extinderea capacității unei unități existente sau diversificarea producției unei unități prin produse/servicii care nu au fost fabricate/prestate anterior în unitate sau o schimbare fundamentala a procesului general de producției a produsului (produselor) sau a prestării generale a serviciului (serviciilor) vizat(e) de investiţia în unitate
  6. . O investiție de înlocuire nu constituie investiție inițială;
  7. „ajutor regional pentru investiții” înseamnă un ajutor de stat regional acordat pentru o investiție inițială în conformitate cu prevederile art. 14 din Regulamentul (UE) nr. 651/2014, cu modificările și completările ulterioare;
  8. „ajutor de minimis” înseamnă ajutorul acordat unei întreprinderi unice în conformitate cu prevederile Regulamentului (UE) 1407/2013, cu modificările și completările ulterioare, în limita plafonului de minimis
  9. „întreprindere în dificultate”, în conformitate cu prevederile Regulamentului (UE) nr. 651/2014 este:
     1. În cazul unei societăţi comerciale cu răspundere limitată [alta decât un IMM care există de cel puţin 3 ani sau, în sensul eligibilităţii pentru ajutor pentru finanţare de risc, un IMM care îndeplinește condiţia prevăzută la articolul 21 alineatul (3) litera (b) și care se califică pentru investiţii pentru finanţare de risc în urma unui proces de diligenţă efectuat de un intermediar financiar selectat], atunci când mai mult de jumătate din capitalul său social subscris a dispărut din cauza pierderilor acumulate. Această situaţie survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societăţii) conduce la un rezultat negativ care depășește jumătate din capitalul social subscris. În sensul acestei dispoziţii, „societate cu răspundere limitată” se referă în special la tipurile de societăţi comerciale menţionate în anexa I la Directiva 2013/34/UE a Parlamentului European și a Consiliului (1), iar „capital social” include, dacă este cazul, orice capital suplimentar.
     2. În cazul unei societăţi comerciale în care cel puţin unii dintre asociaţi au răspundere nelimitată pentru creanţele societăţii [alta decât un IMM care există de cel puţin trei ani sau, în sensul eligibilităţii pentru ajutor pentru finanţare de risc, un IMM care îndeplinește condiţia prevăzută la articolul 21 alineatul (3) litera (b) și care se califică pentru investiţii pentru finanţare de risc în urma unui proces de diligenţă efectuat de un intermediar financiar selectat], atunci când mai mult de jumătate din capitalul propriu așa cum reiese din contabilitatea societăţii a dispărut din cauza pierderilor acumulate. În sensul prezentei dispoziţii, „o societate comercială în care cel puţin unii dintre asociaţi au răspundere nelimitată pentru creanţele societăţii” se referă în special la acele tipuri de societăţi menţionate în anexa II la Directiva 2013/34/UE.
     3. Atunci când întreprinderea face obiectul unei proceduri colective de insolvenţă sau îndeplinește criteriile prevăzute în dreptul intern pentru ca o procedură colectivă de insolvenţă să fie deschisă la cererea creditorilor săi.
     4. Atunci când întreprinderea a primit ajutor pentru salvare și nu a rambursat încă împrumutul sau nu a încetat garanţia sau a primit ajutoare pentru restructurare și face încă obiectul unui plan de restructurare.
     5. În cazul unei întreprinderi care nu este un IMM, atunci când, în ultimii doi ani: 1. raportul datorii/capitaluri proprii al întreprinderii este mai mare de 7,5; și 2. capacitatea de acoperire a dobânzilor calculată pe baza EBITDA se situează sub valoarea 1,0.
  10. Programul Tranziție Justă, denumit în PTJ, reprezintă un document strategic de programare elaborat de România, în calitate de stat membru și aprobat de Comisia Europeană, care își propune să permită regiunilor și cetățenilor să facă față efectelor sociale, asupra ocupării forței de muncă, economice și de mediu ale tranziției către țintele energetice și climatice ale Uniunii pentru 2030 și o economie neutră din punct de vedere climatic a Uniunii până în 2050, în temeiul Acordului de la Paris;
  11. „Ghidul solicitantului” reprezintă un document ce cuprinde o detaliere tehnică și financiară a informațiilor necesare, potențialilor solicitanți, pentru pregătirea proiectelor și completarea corectă a cererilor de finanțare, document elaborat pentru fiecare apel de proiecte din cadrul PTJ și aprobat prin ordin al ministrului investițiilor și proiectelor europene;
  12. „contract de finanțare” este actul juridic cu titlu oneros, încheiat între AMPTJ și beneficiar, prin care se aprobă spre finanțare, în cadrul PTJ, un proiect ce a fost selectat ca urmare a procesului de evaluare și selecție, în anumite condiții și prin care prin care se stabilesc drepturile şi obligaţiile corelative ale părţilor în vederea implementării proiectului;
  13. „relocare” înseamnă transferul unei activităţi identice sau similare sau a unei părţi a acesteia de la o unitate a uneia dintre părţile contractante la Acordul privind Spaţiul Economic European (unitatea iniţială) către unitatea unei alte părţi contractante la Acordul privind Spaţiul Economic European unde are loc investiţia care beneficiază de ajutor (unitatea care beneficiază de ajutor). Există un transfer în cazul în care produsul sau serviciul de la unitatea iniţială şi de la unitatea care beneficiază de ajutor au cel puţin parţial aceleaşi scopuri, îndeplinesc cerinţele sau necesităţile aceluiaşi tip de clienţi şi se pierd locuri de muncă în activităţi identice sau similare la una din unităţile iniţiale ale beneficiarului din Spaţiul Economic European.
  14. „proiect mare de investiții” înseamnă o investiție inițială cu costuri eligibile care depășesc 50 de milioane de euro, calculată la tarifele și cursul de schimb de la data acordării ajutorului;
  15. „valoarea ajustată a ajutoarelor” înseamnă valoarea maximă permisă a ajutoarelor pentru un proiect mare de investiții, calculată conform formulei:

valoarea maximă a ajutoarelor = R × (A + 0,50 × B + 0 × C),

unde: R este intensitatea maximă a ajutoarelor aplicabilă în zona în cauză prevăzută într-o hartă regională aprobată care este în vigoare la data acordării ajutorului, cu excepția intensității majorate a ajutoarelor pentru IMM-uri, A reprezintă costurile inițiale eligibile în valoare de 50 de milioane de euro, B este partea din costurile eligibile cuprinsă între 50 de milioane de euro și 100 de milioane EUR, iar C este partea din costurile eligibile de peste 100 de milioane de euro.

* 1. „proiect unic de investiții” însemnă în conformitate cu prevderile Regulamentului (UE) 651/2014, cu modificările și completările ulterioare, orice investiţie iniţială care vizează aceeași activitate sau o activitate similară demarată de același beneficiar (la nivel de grup) într-un interval de 3 ani de la data de începere a lucrărilor la o altă investiţie care beneficiază de ajutor în aceeași regiune de nivel 3 din Nomenclatorul unităţilor teritoriale de statistică este considerată ca făcând parte dintr-un proiect unic de investiţii. În cazul în care un astfel de proiect unic de investiţii este un proiect mare de investiţii, valoarea totală a ajutoarelor pentru proiectul unic de investiţii nu depășește valoarea ajutorului ajustat pentru proiecte mari de investiţii. Un proiect unic de investiţii nu poate fi divizat în mai multe subproiecte în scopul de a beneficia de ajutor de stat în valoare mai mare decât valoarea maximă prevăzută pentru proiectele mari de investiţii.
  2. „unitate de producție/prestare servicii” este orice loc fix, de afaceri sau de investiție, care servește activității unei întreprinderi. Unitatea individuală trebuie să fie autonomă, să nu se bazeze pe resurse tehnice comune cu o unitate existentă și să nu fie doar o extindere simplă a capacității de producție a unei unități existente. O unitate ar trebui să fie separată spațial, organizațional și funcțional și să fie caracterizată printr-un grad ridicat de autonomie.
  3. „prelucrarea produselor agricole”[[1]](#footnote-1) – orice operațiune efectuată asupra unui produs agricol care are drept rezultat un produs care este tot un produs agricol, cu excepția activităților desfășurate în exploatațiile agricole, necesare în vederea pregătirii unui produs de origine animală sau vegetală pentru prima vânzare;
  4. „comercializarea produselor agricole”[[2]](#footnote-2) - înseamnă deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau prelucrători și a oricărei alte activități de pregătire a produsului pentru această primă vânzare; o vânzare efectuată de către un producător primar către consumatori finali este considerată comercializare în cazul în care se desfășoară în localuri distincte, rezervate acestei activități.
  5. „produse agricole”[[3]](#footnote-3) – produsele enumerate în Anexa I a Tratatului privind Funcționarea Uniunii Europene (TFUE), cu excepția produselor obținute din pescuit și acvacultură prevăzute în Regulamentul (CE) nr. 104/2000 al Consiliului;

## Capitolul IV Domeniul de aplicare

### Art. 4.

1. Prezenta măsură de sprijin se aplică investițiilor realizate în următoarele județe: Hunedoara, Gorj, Dolj, Galați, Prahova și Mureș) identificate în Anexa D a Raportului de Țară 2020 ca necesitând sprijin imediat pentru atenuarea efectelor negative economice și sociale ale tranziției la neutralitatea climatică.
2. Pentru apelul de proiecte dedicat instrumentului ITI Valea Jiului din cadrul Priorității 2 (Hunedoara) a PTJ, zona vizată include doar teritoriul aferent unităților administrativ teritoriale ce fac parte din ITI Valea Jiului, respectiv Orașul Uricani, Municipiul Lupeni, Municipiul Vulcan, Orașul Aninoasa, Municipiul Petroșani, Orașul Petrila, inclusiv satele aparținătoare de acestea.
3. Pentru apelul de proiecte aferent Priorității 2 (Hunedoara), zona geografică vizată exclude teritoriul aferent unităților administrativ teritoriale ce fac parte din ITI Valea Jiului, menționate la alin. (2).

### Art. 5.

1. Măsura se adresează întreprinderilor mici (inclusiv microîntreprinderi) și mijlocii care solicită finanțare pentru investiții în domeniile de activitate eligibile enumerate în anexa care face parte integrantă din prezentul ordin.
2. Nu se acordă sprijin financiar pentru activitățile realizate de întreprinderile care își desfășoară activitatea în următoarele sectoare și/sau care vizează următoarele ajutoare:
   1. sectorul pescuitului și acvaculturii, care intră în domeniul de aplicare al Regulamentului (UE) nr. 1379/2013 al Parlamentului European și al Consiliului din 11 decembrie 2013 privind organizarea comună a pieţelor în sectorul produselor pescăreşti şi de acvacultură, de modificare a Regulamentelor (CE) nr. 1.184/2006 şi (CE) nr. 1.224/2009 ale Consiliului şi de abrogare a Regulamentului (CE) nr. 104/2000 al Consiliului, publicat în Jurnalul Oficial al Uniunii Europene seria L nr. 354 din 28 decembrie 2013;
   2. sectorul producției agricole primare;
   3. sectorul prelucrării și comercializării produselor agricole, în următoarele cazuri:
      1. atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective;
      2. atunci când ajutoarele sunt condiționate de transferarea lor parțială sau integrală către producătorii primari;
   4. ajutoare destinate activităților legate de export către țări terțe sau către alte state membre, respectiv ajutoare direct legate de cantitățile exportate, ajutoare destinate înființării și funcționării unei rețele de distribuție sau destinate altor cheltuieli curente legate de activitatea de export;
   5. ajutoare condiționate de utilizarea preferențială a produselor naționale față de produsele importate;
   6. ajutoare pentru facilitarea închiderii minelor de cărbune necompetitive, astfel cum sunt reglementate de Decizia 2010/787/UE a Consiliului;
   7. sectorul siderurgic, sectorul lignitului și sectorul cărbunelui;
   8. sectorul transporturilor, precum și pentru infrastructura conexă;
   9. sectorul producerii, stocării, transportului și distribuției de energie și pentru infrastructurile energetice;
   10. sectorul comunicațiilor în bandă largă;
   11. producerea energiei nucleare;
   12. domeniile de activitate și tipurile de activități prevăzute de dispozițiile art. 1 al Regulamentului (UE) nr. 1407/2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, cu modificările şi completările ulterioare
   13. producția sau comerțul cu armament, muniție și material de război, în conformitate cu prevederile art. 346 din Tratatul privind funcționarea Uniunii Europene
   14. producerea de energie regenerabilă din biomasă;
   15. ajutoarelor acordate întreprinderilor în dificultate, aşa cum sunt acestea definite la art. 2 punctul 18 din GBER;
3. În cadrul prezentei scheme, nu se acordă ajutor de stat și de minimis pentru achiziția de vehicule de transport rutier de mărfuri.
4. Prezenta măsură se aplică numai beneficiarilor care confirmă faptul că, în cei doi ani anteriori depunerii cererii de finanţare, nu au efectuat o relocare către unitatea în care urmează să aibă loc investiţia iniţială pentru care se solicită ajutorul şi care oferă un angajament că nu vor face acest lucru pentru o perioadă de până la doi ani după finalizarea investiţiei iniţiale pentru care se solicită ajutorul.
5. Un solicitant care își desfășoară activitatea atât în sectoare/domenii eligibile, cât și în sectoare/domenii neeligibile, așa cum sunt menționate la alin. (1) -(3), poate beneficia de finanțare pentru domeniile de activitate eligibile, cu condiția prezentării documentelor contabile care atestă separarea evidenței acestor activități, ca urmare a semnării contractului de finanțare.
6. Investiția finanțată prin ajutor de stat regional trebuie menținută în regiunea beneficiară pentru perioada în care este necesară menținerea caracterului durabil al operațiunii în conformitate cu prevederile art 65 din Regulamentul (UE) 1060/2021, cu modificările și completările ulterioare, respectiv pe o perioadă de cel puțin trei ani de la realizarea plății finale sau în termenul prevăzut de ajutorul de stat, oricare intervine ultimul. Această condiție nu împiedică înlocuirea unei instalații sau a unui echipament care a devenit depășit sau a fost distrus în această perioadă, cu condiția ca activitatea economică să fie menținută în regiunea în cauză pentru perioada minimă relevantă.

## Capitolul V Beneficiari și condiții de eligibilitate

### Art. 6.

Beneficiarii ajutorului de stat regional, respectiv ajutorului de minimis sunt societăți sau societăți cooperative care se încadrează în categoria întreprinderior mici (inclusiv microîntreprinderi) și mijlocii, cu respectarea cumulativă a următoarelor condiții:

* 1. să fie constituite în baza Legii societăților nr. 31/1990, republicată, cu modificările și completările ulterioare sau a Legii nr. 1/2005 privind organizarea și funcționarea cooperației, republicată, cu modificările și completările ulterioare;
  2. să fi fost înființată cel târziu la data de 31 decembrie 2021, să nu fi avut activitatea suspendată temporar oricând în anul curent depunerii cererii de finanțare și în anul fiscal anterior, în conformitate cu informațiile preluate de la Oficiul Național al Registrului Comerţului și să fi înregistrat profit din exploatare (>0 lei) în anul fiscal anterior depunerii cererii de finanțare;
  3. să aibă un număr mediu de salariați de cel puțin 1, în exercițiul financiar anterior depunerii cererii de finanțare;
  4. la data depunerii cererii de finanțare, solicitantul trebuie să aibă deja domeniul/ domeniile de activitate eligibil/e (clasa CAEN), vizat/e de investiție, înscris/e ca obiect de activitate conform certificatului constatator emis de Oficiul Registrului Comerțului), indiferent dacă acesta/acestea reprezintă activitatea principală sau secundară a întreprinderii;
  5. la data depunerii cererii de finanțare, solicitantul trebuie să aibă deja domeniul/ domeniile de activitate eligibil/e (clasa CAEN), vizat/e de investiție, autorizat/e la sediul (principal sau secundar) identificat ca loc de implementare a proiectului, cu excepția situației în care investiția pentru care se solicită finanțare presupune înființarea unui sediu secundar ori activarea într-un nou domeniu de activitate (clasa CAEN) ca urmare a realizării investiției, caz în care acesta se înregistrează în conformitate cu prevederile contractului de finanțare, până la finalizarea implementării proiectului.
  6. nu se află în situațiile prevăzute de Recomandarea Comisiei Europene nr. 1039/16.07.2020, publicată în JOUE nr 227/16.07.2020 privind condiționarea acordării sprijinului financiar public de lipsa unei legături cu jurisdicțiile necooperante în scopuri fiscale, începând cu data depunerii cererii de finanţare, pe perioada de evaluare, selecţie şi contractare, respectiv:
* nu este rezident în scopuri fiscale sau înmatriculat în temeiul legilor din jurisdicțiile care figurează pe lista Uniunii Europene a jurisdicțiilor necooperante în scopuri fiscale;
* nu este controlat, direct sau indirect, de către acționarii din jurisdicțiile care figurează pe lista Uniunii Europene a jurisdicțiilor necooperante, analiza mergând până la beneficiarul real, așa cum este acesta definit în art. 3 punctul 6 din Directiva 2015/849;
* nu controlează, direct sau indirect, filialele sau nu dețin unități permanente proprii în jurisdicțiile care figurează pe lista Uniunii Europene a jurisdicțiilor necooperante în scopuri fiscale; și
* nu exercită dreptul de proprietate în comun cu întreprinderile din jurisdicțiile care figurează pe lista Uniunii Europene a jurisdicțiilor necooperante în scopuri fiscale.
  1. Nu reprezintă sucursale, agenții, reprezentanțe sau alte unități fără personalitate juridică.

### Art. 7.

Solicitantul trebuie să aibă capacitatea financiară de a asigura: contribuţia proprie la valoarea eligibilă a proiectului de cel puţin 25% din costurile eligibile, finanţarea cheltuielilor neeligibile aferente proiectului (dacă este cazul), a costurilor neprevăzute, resursele financiare necesare implementării optime a proiectului, în condiţiile rambursării ulterioare a cheltuielilor eligibile, în conformitate cu prevederile legale aplicabile, precum și sustenabilitatea financiară a investiției, respectiv de a acoperi costurile de întreținere, operare și mentenanță a investiției pe toată durata de durabilitate a contractului de finanțare. Contribuția financiară proprie trebuie să fie constituită fie din resurse proprii, fie din resurse atrase, sub o formă care să nu facă obiectul niciunui alt ajutor public.

### Art. 8.

La data depunerii cererii de finanțare și pe perioada de evaluare, selecție și contractare solicitantul nu trebuie să se încadreze în niciuna din următoarele situații:

* 1. se află în stare de faliment/ insolvență sau face obiectul unei proceduri de lichidare sau de administrare judiciară, a încheiat acorduri cu creditorii (în cadrul procedurilor anterior menționate), și-a suspendat activitatea economică sau face obiectul unei proceduri în urma acestor situații sau se află în situații similare în urma unei proceduri de aceeași natură prevăzute de legislația sau de reglementările naționale;
  2. face obiectul unei proceduri legale pentru declararea sa într-una din situațiile enumerate la lit. a);
  3. este încadrat în categoria întreprinderilor în dificultate, așa cum a fost definită la art. 3, litera j);
  4. a fost găsit vinovat, printr-o hotărâre judecătorească definitivă, pentru comiterea unei fraude/ infracțiuni referitoare la obținerea și utilizarea fondurilor europene și/sau a fondurilor publice naționale aferente acestora, în conformitate cu prevederile Legii nr. 286/2009 privind Codul penal, cu modificările și completările ulterioare;
  5. este subiect unui ordin de recuperare în urma unei decizii anterioare a organelor competente privind declararea unui ajutor de stat ca fiind ilegal și incompatibil cu piața comună, sau, în cazul în care solicitantul a făcut obiectul unei astfel de decizii, aceasta trebuie să fi fost deja executată și ajutorul integral recuperat, inclusiv dobânda de recuperare aferentă, anexându-se dovezi în acest sens;
  6. a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare

### Art. 9.

Reprezentantul legal care își exercită atribuțiile de drept la data depunerii cererii de finanțare și pe perioada procesului de evaluare, selecție și contractare nu se află într-una din situațiile de mai jos:

* 1. este subiectul unui conflict de interese, definit în conformitate cu prevederile naționale/ comunitare în vigoare, sau se află într-o situație care are sau poate avea ca efect compromiterea obiectivității și imparțialității procesului de evaluare, selecție, contractare și implementare a proiectului;
  2. se află în situația de a induce grav în eroare autoritatea de management și/sau prepușii acesteia, sau comisiile de evaluare și selecție, prin furnizarea de informații incorecte în cadrul prezentului apel de proiecte sau al altor apeluri de proiecte derulate pentru finanțare în cadrul altor programe cu finanțare europeană/națională;
  3. se află în situația de a încerca/ de a fi încercat să obțină informații confidențiale sau să influențeze comisiile de evaluare și selecție sau autoritatea de management și/sau prepușii acesteia pe parcursul procesului de evaluare și selecție a prezentului apel de proiecte sau a altor apeluri de proiecte derulate în cadrul unor programe cu finanțare europeană/națională;
  4. a suferit condamnări definitive în cauze referitoare la obţinerea şi utilizarea fondurilor europene şi/sau a fondurilor publice naţionale aferente acestora, inclusiv condamnări definitive datorate unei conduite profesionale îndreptate împotriva legii, decizie formulată de o autoritate de judecată ce are forță de res judicata.

### Art. 10.

1. La data depunerii cererii de finanțare, pe parcursul perioadei de evaluare, selecție, contractare și implementare, precum și pe perioada de minimum 3 ani de la data previzionată pentru efectuarea plății finale în cadrul proiectului sau in termenul prevăzut de ajutorul de stat, oricare intervine ultimul, solicitantul deține un drept real principal asupra imobilului, obiect al proiectului identificat ca locul de implementare a proiectului.
2. Dreptul de proprietate, respectiv drepturile reale principale, după caz, nu pot fi grevate de sarcini, nu pot face obiectul unor garanții, cesionări și nici al unei alte forme de sarcini care ar putea afecta dreptul de proprietate, respectiv dreptul real principal, după caz, al solicitantului pe perioada de implementare și/sau pe perioada în care este asigurat, respectiv caracterul durabil, reglementat la art. 65 din Regulamentul (UE) 2021/1.060, cu modificările și completările ulterioare, al proiectului care face obiectul contractului de finanțare.

### Art. 11.

Solicitantul trebuie să se regăsească în următoarele situații, la momentul contractării:

* 1. în cazul solicitantului pentru care au fost stabilite debite în sarcina sa, ca urmare a măsurilor legale întreprinse de autoritatea de management, acesta va putea încheia contractul de finanțare în următoarele situații:
     1. recunoaște debitul stabilit în sarcina sa de AMPTJ și îl achită integral, atașând dovezi în acest sens, cu excepția proiectelor aflate în implementare, pentru care recunoaște debitul stabilit și îl achită integral sau își exprimă acordul cu privire la stingerea acestuia din valoarea cererilor de rambursare ulterioare, aferente proiectului în cadrul căruia a fost constatat, cu excepția situației prevăzută la art. 8, lit. e);
     2. a contestat în instanță notificările/ procesele-verbale/ notele de constatare a unor debite și, prin decizie a instanțelor de judecată, s-a dispus suspendarea executării, anexând dovezi în acest sens;
  2. și-a achitat obligațiile de plată nete către bugetul de stat și respectiv bugetul local, în cuantumul stabilit de legislația în vigoare.
  3. deține dreptul legal de a desfășura activitățile prevăzute în cadrul proiectului

### Art. 12.

1. Pentru a fi eligibile, proiectele trebuie să îndeplinească următoarele condiții cumulative:
   1. investiția să fie realizată în zona geografică de intervenție a PTJ, respectiv unitatea de producție/ prestare servicii finanțată trebuie să fie localizată într-unul din următoarele județe: Hunedoara, Gorj, Dolj, Galați, Prahova, Mureș, cu respectarea prevederilor de la art. 4;
   2. la depunerea cererii de finanțare, solicitantul trebuie să aibă deja locul de implementare a proiectului înregistrat ca sediu principal sau secundar, cu excepția cazului în care prin cererea de finanțare se propune înființarea unui sediu secundar ca urmare a realizării investiției;
   3. Până la finalizarea implementării proiectului, solicitantul trebuie să înregistreze fiscal locul de implementare a proiectului și a echipamentelor în zona vizată de apel, în conformitate cu prevederile legale aplicabile;
   4. proiectul trebuie să cuprindă, în mod obligatoriu, investiții în active corporale. Este opțională includerea în proiect a investițiilor în active necorporale finanțabile prin ajutorul de stat regional;
   5. proiectul se referă la investiții pentru care nu au fost demarate lucrările, respectiv fie nu au fost demarate lucrările de construcții în cadrul investiției, fie nu a fost încheiat primul angajament cu caracter juridic obligatoriu de comandă pentru echipamente sau orice alt angajament prin care investiția devine ireversibilă, inclusiv activități de demolare înainte de depunerea cererii de finanțare, cu excepția celor referitoare la cheltuielile stabilite prin art. 27 alin. (2);
   6. proiectul trebuie să implice investiții productive, respectiv investiții în capital fix sau bunuri imateriale pentru producerea de bunuri, servicii și competențe, în contextul PTJ, contribuind astfel la formarea de capital și îmbunătățirea ocupării.
   7. proiectul trebuie să conducă la crearea de noi locuri de muncă durabile
   8. proiectul care implică execuția de lucrări de construcție, indiferent dacă acestea se supun sau nu autorizării, în condițiile legislației în vigoare, trebuie să nu mai fi beneficiat de finanțare publică, în ultimii 5 ani înainte de data depunerii cererii de finanțare, pentru același tip de activități - construcție/ extindere - realizate asupra aceleiași infrastructuri/ aceluiași segment de infrastructură și nu beneficiază de fonduri publice din alte surse de finanțare;
   9. perioada de realizare a activităților proiectului, după semnarea contractului de finanțare, nu depășește data de 31 decembrie 2029;
   10. valoarea finanțării nerambursabile solicitate pentru un proiect este de minimum 200.000 euro și maximum 5.000.000 euro, echivalent în lei la cursul de schimb InforEuro valabil la data lansării apelului de proiecte;
   11. activitățile propuse prin proiect, investiția, trebuie să vizeze numai domeniile de activitate eligibile (clasă CAEN), enumerate în anexa care face parte integrantă din prezentul ordin.
   12. proiectul prevede asigurarea imunizării la schimbările climatice a investițiilor în infrastructură care au o durată de viață preconizată de cel puțin cinci ani;
   13. Proiectul nu include activități care fac în mod direct obiectul unui aviz motivat al Comisiei cu privire la o încălcare în temeiul art. 258 din TFUE care pune în pericol legalitatea și regularitatea cheltuielilor sau desfășurarea acestuia;
   14. Investițiile propuse trebuie să fie investiții inițiale, respectiv să se încadreze în una sau mai multe din următoarele categorii: crearea unei unități noi; extinderea capacității unei unități existente; diversificarea producției unei unități prin produse/servicii care nu au fost fabricate/prestate anterior în unitate sau o schimbare fundamentală a procesului general de producție a produsului (produselor) sau a prestării generale a serviciului (serviciilor) vizat(e) de investiția în unitate, în sensul prezentului ghid, cu scopul reconversiei economice pentru o economie verde;
2. Este eligibilă reconversia unui imobil existent neutilizat și dotarea acestuia cu active corporale și necorporale, în scopul creării/ extinderii/ diversificării unei unități de producție/ prestare servicii. Prin ”imobil neutilizat” se înțelege acel imobil care nu a fost utilizat în nicio activitate, în anul curent depunerii cererii de finanțare și în ultimii doi ani calendaristici anteriori anului depunerii cererii de finanțare
3. Investiția inițială trebuie menținută în zona vizată de apel (i.e. județul în care se situează locul de implementare a proiectului) pe toată perioadă de implementare și durabilitate stipulată în contractul de finanțare, fiind permisă doar utilizarea ocazională în afara acestei zone (e.g utilizarea ocazională a echipamentelor mobile achiziționate prin proiect);
4. Nu sunt eligibile:
   1. proiectele care constau exclusiv în realizarea de lucrări de construcție ce nu se supun autorizării în condițiile legislației în vigoare;
   2. proiectele care includ doar investiții în active necorporale finanţabile prin ajutor de stat regional şi/sau investiţii finanţabile prin ajutor de minimis;
   3. proiectele care includ investiții demarate înainte de depunerea cererii de finanțare;
   4. proiectele care constau exclusiv în realizarea de lucrări de modernizare
   5. investiții de înlocuire.
5. Investiția trebuie să conducă la crearea de noi locuri de muncă, direct legate de investiția finanțată, ce trebuie menținute pe o perioadă de cel puțin 3 ani de la plata finală în cadrul proiectului sau in termenul prevăzut de ajutorul de stat, oricare intervine ultimul, în zona vizată de apel, în funcție de valoarea finanțării nerambursabile solicitate, după cum urmează:

|  |  |
| --- | --- |
| Valoarea finanțării nerambursabile solicitate | Numărul minim de locuri de muncă nou create |
| < 0,5 mil euro | 3 |
| >= 0,5 mil euro și < 1 mil euro | 6 |
| >= 1 mil euro și < 1,5 mil euro | 9 |
| >= 1,5 mil euro și < 2 mil euro | 12 |
| >= 2 mil euro și < 3,5 mil euro | 24 |
| >=3,5 mil euro | 36 |

1. În procesul de ocupare a locurilor de muncă create, Beneficiarul finanțării are obligația de a consulta Agenția Județeană pentru Ocuparea Forței de Muncă aferentă județului în care se implementează proiectul, în vederea angajării de persoane afectate de procesul de tranziție, persoane din categoriile de lucrători defavorizați, extrem de defavorizați și cu handicap.
2. Proiectul nu include activități în domenii excluse din domeniul de aplicare al ajutoarelor regionale în conformitate cu prevederile Regulamentului UE 651/2024 de declarare a anumitor categorii de ajutoare compatibile cu piaţa internă în aplicarea articolelor 107 și 108 din tratat, respectiv a Regulamentului UE privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.

## Capitolul VI Modalități de acordare a ajutorului de stat regional și a ajutorului de minimis

### Art. 13.

1. În cadrul prezentei măsuri, valoarea finanțării nerambursabile ce poate fi acordată pentru un proiect sub formă de ajutor de stat regional şi ajutor de minimis, după caz, este de minimum 500.000 euro și maximum 5.000.000 euro pentru cele două tipuri de ajutoare, sumele menționate fiind calculate în lei la cursul de schimb Inforeuro, valabil la data lansării apelului de proiecte, cu respectarea regulilor de cumul aplicabile.
2. Finanţarea nerambursabilă maximă acordată ca ajutor de minimis este de 90% din valoarea cheltuielilor finanţabile prin ajutor de minimis (cheltuielile neeligibile ale proiectului de investiţii), cu respectarea plafonului de minimis stabilit conform prevederilor Regulamentului de minimis.
3. Beneficiarul proiectului trebuie să asigure o contribuție proprie la valoarea eligibilă a cheltuielilor finanțabile prin ajutor de stat regional, în funcție de intensitatea maximă aplicabilă, conform art. 14 alin. (4), precum și finanțarea cheltuielilor neeligibile aferente proiectului (dacă este cazul). Contribuția financiară proprie este constituită fie din resurse proprii, fie din resurse atrase, sub o formă care să nu facă obiectul niciunui alt ajutor public.

### Art. 14.

1. În cadrul prezentei măsuri, finanțarea nerambursabilă pentru realizarea proiectului propus prin cererea de finanțare, se acordă într-o singură tranșă, sub forma ajutorului de stat regional pentru investiții inițiale şi a ajutorului de minimis, după caz.
2. Este obligatorie realizarea prin proiect a unei investiții inițiale, așa cum a fost definită la art. 3 lit. h), cu respectarea condițiilor prevăzute de Ghidul Solicitantului aferent apelului de proiecte în cadrul căruia se solicită finanțare.
3. Ajutorul de stat regional se acordă în limita intensităților maxime aprobate prin Hotărârea Guvernului nr. 311/04.03.2022 privind intensitatea maximă a ajutorului de stat regional în perioada 2022-2027 pentru investițiile inițiale, cu modificările și completările ulterioare și în condițiile art. 14, alin. (14) din Regulamentul (UE) nr. 651/2021.
4. Finanțarea nerambursabilă maximă (calculată ca procent din valoarea cheltuielilor eligibile finanțabile prin ajutor de stat regional aferente proiectului) ce poate fi acordată ca ajutor de stat regional nu trebuie să depășească intensitatea maximă admisă, aplicabilă la valoarea cheltuielilor eligibile finanțabile prin ajutor de stat regional aferente proiectului, în funcție de județul în care se implementează proiectul și de categoria de întreprindere în care se încadrează beneficiarul, respectiv:

|  |  |  |  |  |  |  |
| --- | --- | --- | --- | --- | --- | --- |
| Categoria IMM/  Județ | Gorj | Hunedoara  /ITI Valea Jiului | Dolj | Galați | Prahova | Mureș |
| Întreprinderi mijlocii | 75% | 60% | 75% | 75% | 75% | 60% |
| Întreprinderi mici și microîntreprinderi | 75% | 70% | 75% | 75% | 75% | 70% |

(5) Ajutorul se acordă sub formă de asistență financiară nerambursabilă ca grant direct.

(6) Valoarea ajutorului de stat și de minimis va fi exprimată în numerar, ca sumă brută, înainte de orice deducere de impozit sau de orice altă taxă.

(7) Ajutoarele de stat și de minimis se consideră acordate la data semnării contractului de finanțare, indiferent de data la care ajutoarele se plătesc întreprinderii respective.

(8) Costurile eligibile trebuie să fie susținute prin documente justificative care trebuie să fie clare, specifice și contemporane cu faptele.

(9) Ajutoarele de stat și de minimis se acordă proiectelor eligibile la finanțare, în baza cererii de finanțare, elaborată în conformitate cu elementele prevăzute în Ghidul solicitantului, cu toate anexele necesare.

### Art. 15.

În cazul în care proiectul conţine atât investiţii iniţiale finanţabile prin ajutor de stat regional, cât şi investiţii finanţabile prin ajutor de minimis, procentele aferente intensităţii maxime admise se aplică numai la valoarea cheltuielilor eligibile finanţabile prin ajutor de stat regional.

### Art. 16.

În cadrul prezentei măsuri de sprijin, ajutorul de minimis se acordă sub formă de finanţare nerambursabilă, pentru categoriile de cheltuieli eligibile menţionate în art. 27. Toate sumele utilizate sunt brute, înainte de orice deducere de impozite şi taxe, cu respectarea următoarelor plafoane:

* 1. valoarea totală a ajutoarelor de minimis (luând în calcul și ajutorul de minimis acordat în baza prezentei scheme) acordate solicitantului, întreprindere unică, aşa cum este definită aceasta la art. 3 lit. b) nu poate depăşi echivalentul în lei a 200.000 euro, pe o perioadă de 3 ani fiscali consecutivi – ultimii 2 ani fiscali înainte de data acordării ajutorului de minimis şi anul curent acordării ajutorului de minimis – indiferent dacă ajutorul a fost acordat din surse naţionale sau comunitare. În cazul în care solicitantul face parte dintr-o întreprindere unică, în sensul definiţiei prevăzute la art. 3 lit. b), pentru verificarea îndeplinirii acestui criteriu se vor lua în considerare ajutoarele de minimis acordate întreprinderii unice;
  2. atunci când o întreprindere care efectuează transport rutier de mărfuri în numele unor terţi sau contra cost (plafonul de minimis aplicabil este de 100.000 de euro pe o perioadă de 3 ani fiscali consecutivi per întreprindere unică), desfăşoară şi alte activităţi pentru care se aplică plafonul de 200.000 euro, în cazul întreprinderii respective se aplică plafonul de 200.000 euro, echivalent în lei, cu condiţia prezentării documentelor contabile care atestă separarea evidenţei acestor activităţi sau distincţia între costuri, pentru a dovedi că ajutoarele de minimis nu se folosesc pentru activitatea de transport rutier de mărfuri. Aceeași condiție se aplică și dacă, pe lângă domeniul de activitate în care se realizează investiția propusă prin cererea de finanțare, întreprinderea solicitantă desfășoară activități și în alte domenii (clase CAEN), dintre care unele sunt excluse din aria de aplicare a Regulamentului de minimis și/sau a Schemei de ajutor aplicabile acestui apel, ori plafonul de minimis aplicabil acestor domenii este mai mic de 200.000 euro, astfel încât sectoarele excluse de la aplicarea schemei să nu beneficieze de ajutorul acordat în baza prezentei scheme
  3. plafonul de minimis se aplică indiferent de forma ajutorului de minimis sau de obiectivul urmărit şi indiferent dacă ajutorul acordat de statul membru este finanţat în totalitate sau parţial din resurse cu originea în Uniune.

### Art. 17.

Ajutorul de stat regional, respectiv ajutorul de minimis se consideră acordat în momentul în care dreptul legal de a beneficia de acesta este conferit întreprinderii, în temeiul legislației naționale aplicabile, respectiv la data semnării contractului de finanțare, indiferent de data la care ajutorul se plătește.

### Art. 18.

Pentru ajutoarele de minimis acordate eşalonat, în mai multe tranşe, acestea se actualizează la valoarea lor în momentul în care sunt acordate, utilizând rata de actualizare aplicabilă la data acordării ajutoarelor.

### Art. 19.

În cazul în care, prin acordarea unor noi ajutoare de minimis, s-ar depăşi plafonul maxim menţionat la art. 16 lit. a), cererea de finanțare poate fi ajustată astfel încât la momentul acordării să se încadreze în plafoanele de minimis. În acest caz se poate acorda un nou ajutor de minimis doar pentru acea parte din finanțarea solicitată care, cumulată cu restul ajutoarelor de minimis primite anterior, s-ar încadra în plafonul de minimis aplicabil[[4]](#footnote-4).

### Art. 20.

În cazul fuziunilor societăţilor sau al achiziţiilor de părţi sociale, atunci când se stabileşte dacă un nou ajutor de minimis acordat unei întreprinderi noi sau întreprinderii care face achiziţia depăşeşte plafonul stabilit prin art. 3 din Regulamentul (UE) nr. 1.407/2013, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziţie rămân legal acordate.

### Art. 21

În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, şi anume, în principiu, întreprinderii care preia activităţile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporţional pe baza valorii contabile a capitalului social al noilor întreprinderi la data la care separarea produce efecte.

Ajutoarele de minimis acordate în cadrul prezentei scheme nu se cumulează cu ajutoarele de stat acordate pentru aceleași costuri eligibile dacă un astfel de cumul ar depăși intensitatea sau valoarea maximă relevantă a ajutorului stabilită pentru condiţiile specifice ale fiecărui caz de un regulament sau de o decizie de exceptare pe categorii adoptată de Comisie.

### Art. 22.

1. Categoriile de investiții finanțabile prin ajutor de stat regional se referă la:
   1. investiții în active corporale, respectiv:
      1. lucrări de construire și extindere a spațiilor de producție/ prestare de servicii ale IMM-urilor, inclusiv a utilităților generale aferente;
      2. achiziționarea de echipamente tehnologice, utilaje, instalații de lucru, mobilier, echipamente informatice, birotică, de natura mijloacelor fixe , cu excepția mijloacelor de transport;
      3. achiziţionarea de instalaţii/ echipamente specifice în scopul implementării măsurilor legate de contribuția la dezvoltarea durabilă sau de introducerea sau adoptarea de tehnologii verzi punctate în cadrul evaluării tehnice și financiare.
   2. investiții în active necorporale: brevete, licențe, mărci comerciale, programe informatice aferente investiției propuse, alte drepturi și active similare, utilizate excluisv în domeniul de activitate vizat de proiect. Programele informatice trebuie să fie legate de obiectul investiției inițiale. Pentru a fi eligibile, activele necorporale trebuie să îndeplinească următoarele condiții cumulative:
      1. să fie utilizate exclusiv în cadrul unității care primește ajutorul;
      2. să fie utilizate exclusiv în scopul proiectului;
      3. să fie amortizabile;
      4. să fie achiziționate în condițiile pieței de la terți care nu au legături cu beneficiarul ajutorului;
      5. să fie incluse în activele întreprinderii care beneficiază de ajutor și să rămână asociate proiectului pentru care s-a acordat ajutorul pe o perioadă de minimum trei ani de la data efectuării plății finale în cadrul proiectului;
      6. valoarea eligibilă a activelor necorporale nu poate depăși 5% din valoarea eligibilă a activelor corporale ce fac obiectul proiectului.
2. Lucrările de modernizare pot fi considerate eligibile doar în măsura în care sunt aferente și intrinsec legate de investiția inițială propusă și implică modificări/îmbunătățiri substanțiale ale infrastructurii existente, fiind eligibile în limita a maxim 10% din costurile aferente ajutorului de stat regional.

### Art. 23.

1. Categoriile de investiţii eligibile pentru acordarea ajutorului de minimis se referă la următoarele:
   1. Activităţi de formare profesională pentru activitatea asociată investiției inițiale: calificare, recalificare, formare continuă - perfecționare sau specializare pentru activitatea de producţie, comercializare şi internaţionalizare, dezvoltare de competenţe privind managementul afacerii şi tehnologice pentru angajați, în special pentru obținerea de competențe verzi sau competențe în domeniile și sectoarele emergente identificate pentru fiecare apel în parte.
   2. Activităţi de consultanță pentru pregătirea documentaţiei de proiect (cerere de finanțare și/sau planului de afaceri) elaborate înainte de semnarea contractului de finanțare, pentru managementul proiectului (managementul execuţiei investiţiei sau administrarea contractului de execuţie, realizarea procedurilor de achiziții, monitorizare și raportare, pregătirea cererilor de rambursare).
   3. Activități de proiectare pentru elaborarea documentaţiilor necesare obţinerii acordurilor, avizelor şi autorizaţiilor aferente obiectivului de investiţie. Documentația tehnico economică trebuie sa fi fost realizată cu cel mult doi ani anterior depunerii cererii de finanțare.
   4. Activități de asistență tehnică a proiectantului pe perioada implementării proiectului, diriginte de șantier autorizat conform prevederilor legale pentru verificarea execuției lucrărilor de construcții și instalații.
   5. Activități de cercetare, dezvoltare, inovare în vederea prototipării și punerii pe piață a unor produse noi/inovative
   6. Activități care respectă principiul economiei circulare și sunt asociate investiției inițiale propuse a fi realizate prin proiect;
   7. Activități privind realizarea cadastrului și intrarea în legalitate a proprietăților în scopul valorizării proprietății ca bază pentru crearea de mici afaceri și activării formelor legale de economie în zonele defavorizate
   8. Certificarea / recertificarea produselor, serviciilor, proceselor, de către un organism de certificare acreditat.
   9. Certificarea / recertificarea sistemelor de management al calității (ISO 9001), al mediului (ISO 14001), al siguranţei alimentelor (ISO 22000), al sănătăţii şi securităţii ocupaţionale (ISO 45001), al securității informaţiilor (ISO/IEC 27001), al energiei (ISO 50001), al calității pentru dispozitive medicale (ISO 13485), al serviciilor IT (ISO/IEC 20000), al responsabilității sociale (SA 8000), simple sau integrate.
   10. Activități obligatorii de informare şi publicitate aferente proiectului conform cerințelor de vizibilitate a proiectelor.
2. Valoarea eligibilă aferentă componentei finanțabile prin ajutor de minimis nu poate depăși 10% din valoarea eligibilă totală a investiției, cu respectarea plafonului de minimis

### Art. 24.

Solicitantul și proiectul propus spre finanțare trebuie să îndeplinească toate condițiile menționate în prezentul ordin și în Ghidul Solicitantului aferent apelului de proiecte în cadrul căruia solicită finanțare. Ghidul solicitantului va putea conține, pe lângă acestea, și alte condiții suplimentare, fără legătură cu criteriile de compatibilitate relevante impuse prin legislația privitoare la ajutorul de stat/de minimis.

## Capitolul VII Cheltuieli eligibile

### Art. 25.

Condițiile cumulative de eligibilitate a cheltuielilor pentru ajutorul de stat regional şi ajutorul de minimis sunt:

* 1. să respecte prevederile art. 63 si art art. 65 din Regulamentul (UE) nr. 1060/2021, precum şi perioada de implementare stabilită de către autoritatea de management prin contractul/ decizia/ ordinul de finanţare;
  2. să fie însoțită de facturi emise în conformitate cu prevederile Legii nr. 227/2015 privind Codul fiscal, cu modificările și completările ulterioare, sau cu prevederile legislației statului în care acestea au fost emise ori de alte documente cu valoare probatorie echivalentă facturilor, pe baza cărora cheltuielile să poată fi verificate/controlate/auditate;
  3. să fie în conformitate cu prevederile programului;
  4. să fie în conformitate cu contractul de finanțare;
  5. să fie rezonabile și necesare realizării operațiunii;
  6. să respecte prevederile legislației Uniunii Europene și naționale aplicabile;
  7. să fie înregistrate în contabilitatea beneficiarului, cu respectarea prevederilor Regulamentului 1060/2021;
  8. să nu fie contrare prevederilor dreptului aplicabil al Uniunii Europene sau legislației naționale care vizează aplicarea dreptului relevant al Uniunii, în privința eligibilității, regularității, gestiunii sau controlului operațiunilor și cheltuielilor;
  9. investiția în active corporale și/sau necorporale trebuie să fie legată de înființarea unei noi unități, de extinderea capacității unei unități existente sau de diversificarea producției unei unități prin realizarea unor produse noi, în conformitate cu prevederile referitoare la investițiile inițiale ale Regulamentului (UE) 651/2014 și ale ghidului solicitantului.

### Art. 26.

1. Categoriile de cheltuieli eligibile, finanţabile prin ajutor de stat regional, cu respectarea condițiilor menționate în prezentul ordin și în Ghidul Solicitantului aferent apelului de proiecte în cadrul căruia se solicită finanțare, sunt:
   1. costurile investițiilor în active corporale și necorporale, inclusiv cheltuieli cu lucrările de construire, echipamente, dotări; sau
   2. costurile salariale estimate pentru locurile de muncă create în urma unei investiţii iniţiale, calculate pe o perioadă de doi ani; sau
   3. o combinație a unei părți a costurilor menționate la literele a) și b), dar care să nu depășească valoarea de la litera a) sau b), în funcție de care dintre acestea este mai mare.
2. În cazul în care se optează pentru o combinație a unei părți a costurilor cu investițiile în active corporale și necorporale și costuri salariale conform alin (1), cuantumul bugetat nu poate depăși costul brut aferent salariului mediu brut utilizat la fundamentarea bugetului asigurărilor sociale de stat pe anul 2023, respectiv de 6.789 lei/loc de muncă/lună, pentru un număr de 3 de locuri de muncă create pentru investiția inițială pe o perioadă de doi ani.
3. Cheltuielile cu active necorporale cuprind cheltuieli cu achiziționarea de brevete, licențe, mărci comerciale, programe informatice, alte drepturi şi active similare.
4. Valoarea eligibilă a activelor necorporale nu poate depăși 5% din valoarea eligibilă a activelor corporale ce fac obiectul proiectului.
5. Cheltuielile cu echipamente, dotări, active corporale cuprind cheltuieli cu procurarea de bunuri care intră în categoria mijloacelor fixe, utilaje, echipamente tehnologice şi funcţionale care nu necesită montaj şi echipamente de transport. Se includ cheltuielile pentru achiziţionarea utilajelor şi echipamentelor care nu necesită montaj, inclusiv tehnologic.
6. Cheltuielile cu lucrări cuprind cheltuieli cu:
   1. Amenajarea terenului - se includ cheltuielile efectuate la începutul lucrărilor pentru pregătirea amplasamentului în conformitate cu HG nr. 907/2016, cu modificările și completările ulterioare.
   2. Amenajări pentru protecţia mediului şi aducerea terenului la starea iniţială - se includ cheltuielile efectuate pentru lucrări şi acţiuni de protecţia mediului, inclusiv pentru refacerea cadrului natural după terminarea lucrărilor, în conformitate cu HG nr. 907/2016, cu modificările și completările ulterioare.
   3. Cheltuieli pentru asigurarea utilităţilor necesare obiectivului - se includ cheltuielile aferente asigurării cu utilităţile necesare funcţionării obiectivului de investiţie, în conformitate cu HG nr. 907/2016, cu modificările și completările ulterioare.
   4. Construcţii şi instalaţii - se includ cheltuieli aferente activităților de construire/ extindere a spaţiilor de producţie/ prestare de servicii ale întreprinderii, respectiv cheltuielile aferente execuţiei tuturor obiectelor cuprinse în obiectivul de investiţie.
   5. Utilaje, echipamente tehnologice şi funcţionale care necesită montaj – se cuprind cheltuielile pentru achiziţionarea utilajelor şi echipamentelor tehnologice, precum şi a celor incluse în instalaţiile funcţionale, inclusiv montajul acestora.
   6. Lucrări de construcţii şi instalaţii aferente organizării de şantier (conform HG nr. 907/2016, cu modificările și completările ulterioare).
   7. Cheltuieli conexe organizării de şantier (conform HG nr. 907/2016, cu modificările și completările ulterioare).
   8. Cheltuieli diverse şi neprevăzute – sunt eligibile în limita a 10% din valoarea cheltuielilor eligibile cuprinse la categoria”Construcţii şi instalaţii” de la pct d). Cheltuielile diverse şi neprevăzute vor fi folosite în conformitate cu legislaţia în domeniul achiziţiilor publice ce face referire la modificările contractuale apărute în timpul execuţiei.
7. Nu sunt eligibile cheltuielile pentru procurarea de bunuri care, conform legii, intră în categoria obiectelor de inventar.
8. Cheltuielile cu lucrări de modernizare pot fi considerate eligibile doar în măsura în care sunt aferente investiției inițiale propuse prin proiect în limita prevăzută la art 22, alin. (2)
9. În cazul ajutoarelor acordate pentru diversificarea unei unităţi existente, costurile eligibile trebuie să depășească cu cel puţin 200% valoarea contabilă a activelor reutilizate, astfel cum au fost înregistrate în exerciţiul financiar ce precede începerea lucrărilor.

### Art. 27.

1. Categoriile de cheltuieli eligibile, finanţabile prin ajutor de minimis, cu respectarea condiţiilor menţionate în prezentul ordin şi în Ghidul solicitantului sunt:
   1. cheltuieli cu servicii;
   2. cheltuieli cu taxe.
   3. dacă nu au fost prevăzute costuri salariale în cadrul ajutorului de stat regional, pot fi eligibile costuri salariale pentru locurile de muncă asociate investiției inițiale, fără a depăși costul brut aferent salariului mediu brut utilizat la fundamentarea bugetului asigurărilor sociale de stat pe anul 2023, respectiv de 6.789 lei, pentru un număr de 3 de locuri de muncă create pentru investiția inițială pe o perioadă de doi ani.
2. Cheltuielile cu servicii cuprind următoarele categorii:
   1. Studii de teren şantier (conform HG nr. 907/2016, cu modificările și completările ulterioare).
   2. Raport privind impactul asupra mediului.
   3. Alte studii de specialitate.
   4. Documentaţii-suport şi cheltuieli pentru obţinerea de avize, acorduri şi autorizații (conform HG nr. 907/2016, cu modificările și completările ulterioare)
   5. Documentaţiile tehnice necesare în vederea obţinerii avizelor/acordurilor/autorizaţiilor - se includ cheltuielile pentru elaborarea documentaţii ce stau la baza emiterii avizelor şi acordurilor impuse prin certificatul de urbanism, documentaţii urbanistice, studii de impact, studii/expertize de amplasament, studii de trafic, etc.
   6. Managementul de proiect pentru obiectivul de investiţii - se includ cheltuielile efectuate, după caz, pentru: plata serviciilor de consultanţă la elaborarea cererii de finanțare şi/ a planului de afaceri; plata serviciilor de consultanţă în domeniul managementului execuţiei investiţiei sau administrarea contractului de execuţie (managementul de proiect); plata serviciilor de consultanţă la elaborarea, organizarea si derularea procedurilor de achiziţii.
   7. Asistenţă tehnică din partea proiectantului – se includ cheltuieli pentru asistenţă tehnică din partea proiectantului pe perioada de execuţie a lucrărilor (în cazul în care aceasta nu intră în tarifarea proiectului).
   8. Dirigenţie de şantier/supervizare – se includ cheltuieli efectuate pentru plata diriginţilor de şantier, desemnaţi de autoritatea contractantă, autorizaţi conform prevederilor legale pentru verificarea execuţiei lucrărilor de construcţii şi instalaţii.
   9. Cheltuieli pentru informare şi publicitate aferente proiectului sunt eligibile în conformitate cu prevederile contractului de finanţare, în limita a 5000 lei fără TVA. Cheltuielile cu activități de marketing și promovare nu sunt eligibile.
   10. Cheltuieli cu servicii pentru organizarea de evenimente și cursuri de formare – se includ cheltuieli pentru calificare, recalificare, formare continuă - perfecționare sau specializare, pentru activitatea de producţie, comercializare şi internaţionalizare, dezvoltare de competenţe privind managementul afacerii şi tehnologice pentru angajați angajații aferenți locurilor de muncă nou create, în special pentru obținerea de competențe verzi sau competențe în domeniile și sectoarele emergente identificate conform ghidului solicitantului
   11. Cheltuieli cu certificarea / recertificarea produselor, serviciilor, proceselor, de către un organism de certificare acreditat.
   12. Cheltuieli cu Certificarea / recertificarea sistemelor de management al calității (ISO 9001), al mediului (ISO 14001), al siguranţei alimentelor (ISO 22000), al sănătăţii şi securităţii ocupaţionale (ISO 45001), al securității informaţiilor (ISO/IEC 27001), al energiei (ISO 50001), al calității pentru dispozitive medicale (ISO 13485), al serviciilor IT (ISO/IEC 20000), al responsabilității sociale (SA 8000), simple sau integrate.
3. Cheltuielile cu taxe cuprind: cota aferentă ISC pentru controlul calităţii lucrărilor de construcţii; cota aferentă ISC pentru controlul statului în amenajarea teritoriului, urbanism şi pentru autorizarea lucrărilor de construcţii; cota aferentă Casei Sociale a Constructorilor – CSC; taxe pentru acorduri, avize conforme şi autorizaţia de construire/desfiinţare.

### Art. 28.

Taxa pe valoarea adăugată aferentă cheltuielilor eligibile este eligibilă în condițiile art. 9 din Hotărârea nr. 873 din 6 iulie 2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă.

### Art. 29.

Sunt considerate neeligibile următoarele categorii de cheltuieli și activități:

* 1. cheltuielile prevăzute la art. 10 din HG. nr. 873/2022 pentru stabilirea cadrului legal privind eligibilitatea cheltuielilor efectuate de beneficiar în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă, respectiv:
     1. cheltuielile prevăzute la art. 64 din Regulamentul (UE) 2021/1060;
     2. cheltuielile efectuate în sprijinul relocării potrivit art. 66 din Regulamentul (UE) 2021/1.060;
     3. cheltuielile excluse de la finanțare potrivit art. 9 din Regulamentul (UE) 2021/1.056;
     4. amenzi, penalităţi, cheltuieli de judecată şi cheltuieli de arbitraj.
  2. achiziţionarea de terenuri şi/sau construcţii;
  3. cheltuieli cu achiziția imobilelor deja construite
  4. costurile operaţionale, de funcţionare, de testare şi întreţinere;
  5. costuri administrative: costuri de management care nu pot fi asociate producţiei ori vânzării; chiriile şi reparaţii ale imobilizărilor de interes general în administraţie; energie, combustibil şi alte consumuri similare; cheltuieli administrativ-gospodăreşti; alte cheltuieli generale de administraţie;
  6. costuri de personal altul decât cele prevăzute de ghidul solicitantului și/sau peste limitele menționate în cadrul acestuia
  7. taxa pe valoarea adăugată („TVA”), cu următoarele excepții:
     + - 1. pentru operațiunile al căror cost total este mai mic de 5 000 000 EUR (inclusiv TVA);
         2. pentru operațiunile al căror cost total este mai mare de 5 000 000 EUR (inclusiv TVA), în cazul în care TVA-ul nu se recuperează în temeiul legislației naționale privind TVA;
  8. cheltuieli financiare, respectiv prime de asigurare, taxe, comisioane, rate şi dobânzi aferente creditelor;
  9. cheltuieli aferente contribuției în natură;
  10. chletuieli cu amortizarea;
  11. cheltuielile cu dobânzile și penalități;
  12. cheltuielile cu leasingul;
  13. cheltuieli cu închirierea, altele decât cele prevăzute la cheltuielile generale de administrație;
  14. cheltuielile efectuate înainte de data depunerii cererii de finanțare, cu excepția costurilor de consultanță privind realizarea cererii de finanțare și a documentației tehnico economice aferente proiectului (dar nu mai veche de 2 ani de la data depunerii cererii de finanțare), comisioane, cote taxe, conform devizului general pentru obținerea autorizației de construire.
  15. activităţi care au facut sau ar fi trebuit să facă obiectul unei proceduri de recuperare în urma transferului unei activităţi de producţie în afara zonei vizate de program.
  16. activităţi prevăzute în anexa nr. 1 a Hotărârii nr. 780/2006 privind stabilirea schemei de comercializare a certificatelor de emisii de gaze cu efect de seră, cu modificările și completările ulterioare.
  17. activităţi care favorizează domeniile excluse de prevederile regulamentului UE 1060/2021, a regulamentului UE 1056/2021 și a regulamentelor aplicabile în materia ajutorului de stat regional și respectiv de minimis, toate cu modificările și completările ulterioare, a analizei DNSH;
  18. cheltuielile cu achiziţionarea autovehiculelor şi a mijloacelor de transport, aşa cum sunt ele clasificate în Subgrupa 2.3. „Mijloace de transport” din HG 2139/2004, indiferent de domeniul de activitate al solicitantului ori de domeniul de activitate în care se doreşte realizarea investiției propuse prin proiect, cu excepția Clasei 2.3.6. ”Utilaje şi instalaţii de transportat şi ridicat”;
  19. alte cheltuieli și activități care nu se regăsesc în categoria celor eligibile potrivit art 22-28 de mai sus.

## Capitolul VIII Durata și bugetul măsurii

### Art. 30.

1. Măsura se aplică de la data publicării în Monitorul Oficial al Romaniei, Partea I, până la 31 decembrie 2025, în limita bugetului alocat.
2. Plățile se vor realiza până la data de 31 decembrie 2029, în limita bugetului alocat.

### Art. 31.

1. Sursa de finanțare o reprezintă fonduri alocate PTJ 2021-2027, în cadrul acțiunii ”Dezvoltarea întreprinderilor și a antreprenoriatului”.
2. Valoarea totală, estimată, a ajutoarelor ce vor fi acordate în cadrul prezentei măsuri (bugetul schemei de ajutor), pe întreaga durată de aplicare a acesteia, este de \_\_\_ milioane euro, echivalent în lei, reprezentând atât finanţare europeană prin Fondul pentru tranziție justă (FTJ), cât şi contribuţia naţională prin bugetul de stat (BS).
3. Valoarea totală, estimată, a ajutoarelor de stat regionale ce vor fi acordate în cadrul prezentei măsuri, pe întreaga durată de aplicare a acesteia, este de \_\_\_ milioane euro, echivalent în lei, reprezentând atât finanțare FEDR, cât și contribuția națională prin bugetul de stat.
4. Valoarea totală, estimată, a ajutoarelor de minimis ce vor fi acordate în cadrul prezentei măsuri, pe întreaga durată de aplicare a acesteia, este de \_\_\_ milioane euro, echivalent în lei, reprezentând atât finanţare FEDR, cât şi contribuţia naţională prin bugetul de stat.
5. Repartizarea anuală, orientativă, a sumelor alocate pe tipuri de ajutoare acordate şi surse de finanțare este următoarea, în milioane euro:

|  |  |  |  |  |  |
| --- | --- | --- | --- | --- | --- |
| Tip ajutor acordat | Anul | 2023 | 2024 | 2025 | Total |
| Ajutor de stat regional | Buget total, din care: |  |  |  |  |
| FTJ |  |  |  |  |
| BS |  |  |  |  |
| Ajutor de minimis | Buget total, din care: |  |  |  |  |
| FTJ |  |  |  |  |
| BS |  |  |  |  |

### Art. 32.

Numărul estimat al beneficiarilor acestei măsuri este de \_\_\_\_\_.

## Capitolul IX Efectul stimulativ

### Art. 33.

Se consideră ca ajutorul de stat regional acordat prin prezenta măsură are un efect stimulativ dacă beneficiarul a prezentat furnizorului o cerere de finanțare, conținând informații privind denumirea și dimensiunea întreprinderii, descrierea proiectului, data începerii și finalizării acestuia, locul de implementare a proiectului, lista cheltuielilor, tipul de ajutor, precum și valoarea finanțării nerambursabile necesare pentru realizarea proiectului, înainte de demararea investiției.

## Capitolul X Reguli privind cumulul ajutoarelor

### Art. 34.

1. Pentru respectarea regulilor de cumul, solicitantul ajutorului va prezenta, în cererea de finanțare, informațiile referitoare la orice alt ajutor de stat de care a beneficiat sau dacă este în curs de solicitare a altor ajutoare de stat, pentru aceleași cheltuieli eligibile cu cele propuse prin proiect, respectiv informaţii referitoare la alte ajutoare de minimis primite în ultimii 2 ani fiscali anteriori datei de depunere a cererii de finanţare, precum şi în anul fiscal curent depunerii cererii de finanțare, cu respectarea prevederilor referitoare la întreprinderea unică.
2. Cererea de finanțare va cuprinde și informații privind orice alt ajutor regional acordat pentru o investiție demarată în ultimii trei ani de către solicitantul ajutorului (la nivel de grup) în același județ.
3. Orice investiţie iniţială care vizează aceeași activitate sau cu o activitate similară, demarată de același beneficiar (la nivel de grup) într-un interval de trei ani de la data de începere a lucrărilor la o altă investiţie care beneficiază de ajutor în același județ, este considerată ca făcând parte dintr-un proiect unic de investiţii. În cazul în care un astfel de proiect unic de investiții este un proiect mare de investiții, valoarea totală a ajutoarelor pentru proiectul unic de investiții nu depășește valoarea ajutorului ajustat pentru proiecte mari de investiții.
4. Un proiect unic de investiţii nu poate fi divizat în mai multe subproiecte în scopul de a beneficia de ajutor de stat în valoare mai mare decât valoarea maximă prevăzută pentru proiectele mari de investiţii.
5. Ajutoarele de minimis acordate în conformitate cu prezenta măsură pot fi cumulate cu ajutoarele de minimis acordate în conformitate cu Regulamentul (UE) nr. 360/2012 al Comisiei din 25 aprilie 2012 privind aplicarea articolelor 107 şi 108 din Tratatul privind funcţionarea Uniunii Europene în cazul ajutoarelor de minimis acordate întreprinderilor care prestează servicii de interes economic general, în limita plafonului stabilit în regulamentul respectiv. Acestea pot fi cumulate cu ajutoare de minimis acordate în conformitate cu alte regulamente de minimis în limita plafonului relevant prevăzut la art. 16 lit. a).
6. Ajutoarele de stat regionale acordate în baza acestei măsuri nu se cumulează cu ajutoare de minimis sau cu ajutoare de stat acordate pentru aceleaşi costuri eligibile sau cu ajutoarele de stat acordate pentru aceeaşi măsură de finanţare prin capital de risc, dacă un astfel de cumul ar depăşi intensitatea sau valoarea maximă relevantă a ajutorului stabilită pentru condiţiile specifice fiecărui caz de un regulament sau de o decizie de exceptare pe categorii adoptată de Comisia Europeană. Ajutoarele de minimis care nu se acordă pentru sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie. În mod similar, ajutoarele de stat exceptate în temeiul prezentei scheme nu se cumulează cu niciun tip de ajutoare de minimis în raport cu aceleași costuri eligibile dacă un astfel de cumul ar conduce la o intensitate a ajutorului care le depășește pe cele prevăzute la capitolul III din Reg. 651 / 2014.
7. Ajutoarele cu costuri eligibile identificabile exceptate prin prezenta schemă pot fi cumulate cu orice alt ajutor de stat, atât timp cât măsurile respective vizează costuri eligibile identificabile diferite, precum și orice alt ajutor de stat în legătură cu aceleaşi costuri eligibile, care se suprapun parţial sau integral, numai în cazul în care cumulul respectiv nu duce la depăşirea celui mai ridicat nivel de intensitate a ajutorului sau a celui mai mare cuantum al ajutorului aplicabil respectivului ajutor în temeiul Reg. 651 / 2014.

## Capitolul XI Procedura de implementare

### Art. 35.

Ministerul Investițiilor și Proiectelor Europene, prin Autoritatea de Management pentru Programul Tranziție Justă, este furnizorul ajutorului de stat regional și al ajutorului de minimis și instituția responsabilă cu implementarea prezentei măsuri.

### Art. 36.

Pentru a beneficia de ajutorul prevăzut de acest ordin, solicitanții vor depune o cerere standard de finanțare, împreună cu anexele aferente, urmând procedura de evaluare, selecție și contractare detaliată în Ghidul Solicitantului aferent apelului de proiecte în cadrul căruia se solicită finanțare.

### Art. 37.

Ajutorul de stat regional, respectiv ajutorul de minimis se vor acorda dacă sunt îndeplinite condițiile prevăzute în prezenta măsură și în Ghidul Solicitantului aferent apelului de proiecte în cadrul căruia se solicită finanțare.

### Art. 38.

MIPE își rezervă dreptul de a nu achita/acorda ajutor de stat regional sau ajutor de minimis sau de a solicita recuperarea ajutoarelor deja acordate, în cazul în care documentele și informațiile furnizate de către beneficiar în documentele depuse se dovedesc a fi incorecte sau false.

### Art. 39.

MIPE va informa în scris, prin contractul de finanţare, întreprinderea beneficiară în legătură cu valoarea potenţială a ajutorului de stat regional acordat şi, după caz, a ajutorului de minimis acordat (exprimată ca echivalent brut al finanţării nerambursabile), precum şi în legătură cu caracterul de minimis al acestuia din urmă, cu referire expresă la prevederile Regulamentului (UE) nr. 1.407/2013 al Comisiei privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis.

## Capitolul XII Reguli privind transparența, monitorizarea și raportarea

### Art. 40.

MIPE are obligația de a monitoriza permanent ajutoarele acordate, aflate în derulare, pentru a nu se depăși intensitatea maximă admisă și de a dispune măsurile care se impun în cazul nerespectării condițiilor din prezentul ordin sau din legislația națională ori europeană aplicabilă la momentul respectiv.

### Art. 41.

În vederea asigurării monitorizării ajutoarelor de stat la nivel european și național, MIPE are obligația să păstreze evidența detaliată a ajutoarelor acordate în baza prezentului ordin pe o perioadă de minimum 10 ani fiscali de la data acordării ultimei alocări specifice acordate în baza prezentei scheme. Această evidență trebuie să conțină toate informațiile necesare pentru a demonstra respectarea condițiilor impuse de legislația comunitară în domeniul ajutorului de stat şi de minimis.

### Art. 42.

1. MIPE, în calitate de autoritate responsabilă cu implementarea prezentei măsuri de sprijin, are obligația de a transmite Consiliului Concurenței toate datele și informațiile necesare pentru monitorizarea ajutoarelor la nivel național, în conformitate cu prevederile Ordonanței de Urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare, în formatul și în termenul prevăzute de Regulamentul privind procedurile de monitorizare a ajutoarelor de stat şi de minimis aprobat prin Ordinul Președintelui Consiliului Concurenței nr. 441/2022, precum și datele și informațiile necesare pentru întocmirea inventarului ajutoarelor de stat și a rapoartelor și informărilor necesare îndeplinirii obligațiilor României în calitate de stat membru al Uniunii Europene.
2. Furnizorul de ajutor de stat are obligația să dea informațiile necesare pentru verificarea respectării prevederilor comunitare în domeniul ajutorului de stat, la solicitarea scrisă a Comisiei Europene sau a Consiliului Concurenței, în maximum 20 de zile lucrătoare.
3. Pentru a crea posibilitatea verificării ex-ante a eligibilității potențialilor beneficiari ai măsurii, în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul președintelui Consiliului Concurenței nr. 437/2016, MIPE, în calitate de furnizor al măsurii de ajutor de stat, are obligația încărcării în Registrul general al ajutoarelor de stat acordate în România (RegAS) a prezentei măsuri, în termen de 5 zile lucrătoare de la data intrării în vigoare a acesteia.
4. Contractele, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data semnării contractului de finanțare, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.
5. În conformitate cu art. 17 din OUG nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările şi completările ulterioare, furnizorul va informa Consiliul Concurenței în termen de 15 zile lucrătoare de la data intrării în vigoare a prezentei scheme.

### Art. 43.

Informațiile prevăzute în anexa III a Regulamentului (UE) 651/2014 privind fiecare ajutor individual care depășește echivalentul în lei a 100.000 euro vor fi publicate pe pagina națională [www.ajutordestat.ro](http://www.ajutordestat.ro).

Furnizorul va asigura publicarea Anexei II - Informaţii privind ajutoarele de stat exceptate la Regulamentul (UE) 651/2014 pe pagina proprie de internet, la adresa ......................

### Art. 44.

În baza unei cereri scrise, emisă de Comisia Europeană, MIPE va transmite acesteia, prin intermediul Consiliului Concurenței, în 20 de zile lucrătoare sau în termenul fixat în cerere, toate informațiile pe care Comisia le consideră necesare pentru evaluarea respectării condițiilor stabilite prin prezentul ordin.

### Art. 45.

1. Beneficiarul are obligația de a pune la dispoziția MIPE, în formatul și în termenul solicitate de către acesta, toate datele și informațiile necesare în vederea respectării procedurilor de raportare și monitorizare a ajutoarelor ce îi revin ca responsabilitate.
2. Beneficiarul trebuie să păstreze, pe o perioadă de minimum 10 ani fiscali de la data acordării ajutorului în cadrul prezentei măsuri de sprijin, toate documentele referitoare la ajutoarele primite pentru a demonstra respectarea tuturor condițiilor impuse de legislația comunitară în acest domeniu. Această evidență trebuie să conțină informațiile necesare pentru a demonstra respectarea tuturor condițiilor impuse prin actul de acordare, cum sunt: datele de identificare a beneficiarului, durata, cheltuielile eligibile, valoarea, momentul și modalitatea acordării ajutorului, originea acestuia, durata, metoda de calcul al ajutoarelor acordate. Beneficiarii de ajutoare au obligația de a pune la dispoziția furnizorului schemei, în formatul și în termenul solicitat de acesta, toate datele și informațiile necesare în vederea îndeplinirii procedurilor de raportare și monitorizare ce cad în sarcina furnizorului.
3. Furnizorul ajutorului va informa în scris beneficiarii cu privire la cuantumul ajutorului acordat în baza prezentei scheme și caracterul acestuia, cu menționarea reglementărilor aplicabile și a plafoanelor maxime permise.
4. În conformitate cu art. 17 din OUG nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările şi completările ulterioare, furnizorul va informa Consiliul Concurenței în termen de 15 zile de la data adoptării schemei de ajutor de stat și de minimis.
5. În conformitate cu prevederile art. 42 (1) din OUG nr. 77/2014, furnizorul va informa Consiliul Concurenţei cu privire la intrarea în vigoare a prezentei scheme de ajutor de stat și de minimis, precum şi a oricărei modificări aduse măsurii de sprijin, în termen de maxim 5 zile de la momentul la care acest eveniment a avut loc, cu excepția situațiilor în care se impune aplicarea prevederilor art. 15 din OUG nr. 77/2014.

## Capitolul XIII Recuperarea ajutoarelor acordate

### Art. 46.

1. Recuperarea ajutoarelor acordate se realizează de către MIPE, conform prevederilor Ordonanței de urgență a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările și completările ulterioare, precum și ale Ordonanței de urgență a Guvernului nr. 70/2022 privind prevenirea, verificarea şi constatarea neregulilor/dublei finanţări, a neregulilor grave apărute în obţinerea şi utilizarea fondurilor externe nerambursabile/ rambursabile alocate României prin Mecanismul de redresare şi rezilienţă şi/sau a fondurilor publice naţionale aferente acestora şi recuperarea creanţelor rezultate.
2. Ajutorul care trebuie recuperat include și dobânda aferentă, datorată de la data plății ajutorului până la data recuperării acestuia, calculată în conformitate cu Instrucțiunile privind procedura de calculare a dobânzii în cazul ajutorului de stat sau de minimis care trebuie rambursat sau recuperat, puse în aplicare prin Ordinul Președintelui Consiliului Concurenței nr. 386/2020.
3. Furnizorul ajutorul de ajutor de stat/minimis va elabora metodologie de stopare/recuperare a ajutorului în conformitate cu prevederile art. 25, alin. (5) OUG nr. 77/2014 privind procedurile naţionale în domeniul ajutorului de stat.
4. În vederea dispunerii stopării sau recuperării ajutoarelor de stat și de minimis acordate, furnizorul măsurii de ajutor de stat emite decizii care au caracter de titlu executoriu, pe care le transmite la Consiliul Concurenței, spre informare, în termen de maximum 5 zile lucrătoare de la adoptare.

## CAPITOLUL XIV Dispoziții finale

### Art. 47.

Textul prezentului ordin precum și Ghidul Solicitantului vor fi publicate integral pe site-ul Programului Tranziție Justă, la adresa mfe.gov.ro/ptj-21-27/.

### Art. 48.

Lista domeniilor de activitate pentru care se acordă ajutoare de stat regionale și de minimis este cuprinsă în anexa la prezenta măsură și face parte integrantă din aceasta. Enumerarea activităților eligibile este realizată în conformitate cu Ordinul Președintelui Institutului Național de Statistică nr. 337/2007 privind actualizarea Clasificării activităților din economia națională – CAEN.

### Art. 49.

În cazul în care, pe perioada de valabilitate a măsurii, prevederile Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratat vor suferi modificări, prezenta măsură va fi modificată în consecință, furnizorul solicitând, în prealabil, avizul Consiliului Concurenței asupra respectivelor modificări.

ANEXA 1

## Lista domeniilor de activitate/codurilor CAEN eligibile

| **Diviziune** | **Grupă** | **CAEN Rev. 2** |
| --- | --- | --- |
|  | **SECŢIUNEA C - INDUSTRIA PRELUCRĂTOARE** | |
| 10 |  | Industria alimentară - cu respectarea Art. 1 alin (3) din Regulamentul 651/2014 consolidat |
|  | 101 | Producţia, prelucrarea şi conservarea cărnii şi a produselor din carne |
|  | 102 | Prelucrarea şi conservarea peştelui, crustaceelor şi moluştelor |
|  | 103 | Prelucrarea şi conservarea fructelor şi legumelor |
|  | 104 | Fabricarea uleiurilor şi a grăsimilor vegetale şi animale |
|  | 105 | Fabricarea produselor lactate |
|  | 106 | Fabricarea produselor de morărit, a amidonului și produselor din amidon |
|  | 107 | Fabricarea produselor de brutărie şi a produselor făinoase |
|  | 108 | Fabricarea altor produse alimentare |
|  | 109 | Fabricarea preparatelor pentru hrana animalelor |
| 13 |  | Fabricarea produselor textile |
|  | 131 | Pregătirea fibrelor şi filarea fibrelor textile |
|  | 132 | Producţia de ţesături |
|  | 133 | Finisarea materialelor textile |
|  | 139 | Fabricarea altor articole textile |
| 14 |  | Fabricarea articolelor de îmbrăcăminte |
|  | 141 | Fabricarea articolelor de îmbrăcăminte, cu excepţia articolelor din blană |
|  | 142 | Fabricarea articolelor din blană (Atenție specială la respectarea aspectelor de mediu si DNSH) |
|  | 143 | Fabricarea articolelor de îmbrăcăminte prin tricotare sau croşetare |
| 15 |  | Tăbăcirea şi finisarea pieilor: fabricarea articolelor de voiaj şi marochinărie, harnaşamentelor şi încălţămintei; prepararea şi vopsirea blănurilor |
|  | 151 | Tăbăcirea şi finisarea pieilor; fabricarea articolelor de voiaj şi marochinărie şi a articolelor de harnaşament; prepararea şi vopsirea blănurilor (Atenție specială la respectarea aspectelor de mediu si DNSH) |
|  | 152 | Fabricarea încălţămintei |
| 16 |  | Prelucrarea lemnului, fabricarea produselor din lemn şi plută, cu excepţia mobilei; fabricarea articolelor din paie şi din alte materiale vegetale împletite |
|  | 161 | Tăierea şi rindeluirea lemnului |
|  | 162 | Fabricarea produselor din lemn, plută, paie şi din alte materiale vegetale |
| 18 |  | Tipărire şi reproducerea pe suporţi a înregistrărilor |
|  | 181 | Tipărire şi activităţi de servicii conexe tipăririi |
|  | 182 | Reproducerea înregistrărilor |
|  | 204 | Fabricarea săpunurilor, detergenţilor şi a produselor de întreţinere, cosmetice şi de parfumerie |
|  | 205 | Fabricarea altor produse chimice |
|  | 206 | Fabricarea fibrelor sintetice şi artificiale |
| 21 |  | Fabricarea produselor farmaceutice de bază şi a preparatelor farmaceutice |
|  | 211 | Fabricarea produselor farmaceutice de bază |
|  | 212 | Fabricarea preparatelor farmaceutice |
| 23 |  | Fabricarea altor produse din minerale nemetalice |
|  | 239 | Fabricarea produselor abrazive şi a altor produse din minerale nemetalice n.c.a. |
| 26 |  | Fabricarea calculatoarelor şi a produselor electronice şi optice |
|  | 261 | Fabricarea componentelor electronice |
|  | 262 | Fabricarea calculatoarelor şi a echipamentelor periferice |
|  | 263 | Fabricarea echipamentelor de comunicaţii |
|  | 264 | Fabricarea produselor electronice de larg consum |
|  | 265 | Fabricarea de echipamente de măsură, verificare, control şi navigaţie; producţia de ceasuri |
|  | 266 | Fabricarea de echipamente pentru radiologie, electrodiagnostic şi electroterapie |
|  | 267 | Fabricarea de instrumente optice şi echipamente fotografice |
|  | 268 | Fabricarea suporţilor magnetici şi optici destinaţi înregistrărilor |
| 27 |  | Fabricarea echipamentelor electrice |
|  | 271 | Fabricarea motoarelor electrice, generatoarelor şi transformatoarelor electrice şi a aparatelor de distribuţie şi control a electricităţii |
|  | 273 | Fabricarea de fire şi cabluri; fabricarea dispozitivelor de conexiune pentru acestea |
|  | 274 | Fabricarea de echipamente electrice de iluminat |
|  | 275 | Fabricarea de echipamente casnice |
|  | 279 | Fabricarea altor echipamente electrice |
| 28 |  | Fabricarea de maşini, utilaje şi echipamente n.c.a. |
|  | 281 | Fabricarea de maşini şi utilaje de utilizare generală |
|  | 282 | Fabricarea altor maşini şi utilaje de utilizare generala |
|  | 283 | Fabricarea maşinilor şi utilajelor pentru agricultură şi exploatări forestiere |
|  | 284 | Fabricarea utilajelor pentru prelucrarea metalului şi a maşinilor-unelte |
|  | 289 | Fabricarea altar maşini şi utilaje cu destinaţie specifică *\* cu excepția  2893 Fabricarea utilajelor pentru prelucrarea produselor alimentare, băuturilor şi tutunului* |
|  | 293 | Producţia de piese şi accesorii pentru autovehicule şi pentru motoare de autovehicule |
| 31 |  | Fabricarea de mobilă |
|  | 310 | Fabricarea de mobilă |
| 32 |  | Alte activităţi industriale n.c.a. |
|  | 321 | Fabricarea bijuteriilor, imitaţiilor de bijuterii şi articolelor similare |
|  | 322 | Fabricarea instrumentelor muzicale |
|  | 323 | Fabricarea articolelor pentru sport |
|  | 324 | Fabricarea jocurilor şi jucăriilor |
|  | 325 | Fabricarea de dispozitive, aparate şi instrumente medicale şi stomatologice |
|  | 329 | Alte activităţi industriale |
| 33 |  | Repararea, întreţinerea şi instalarea maşinilor şi echipamentelor |
|  | 331 | Repararea articolelor fabricate din metal, repararea maşinilor şi echipamentelor |
|  | 332 | Instalarea maşinilor şi echipamentelor industriale |
|  | **SECŢIUNEA E - DISTRIBUŢIA APEI; SALUBRITATE, GESTIONAREA DEŞEURILOR, ACTIVITĂŢI DE DECONTAMINARE** | |
| 38 |  | Colectarea, tratarea şi eliminarea deşeurilor; activităţi de recuperare a materialelor reciclabile |
|  | 383 | Recuperare materialelor |
| 39 |  | Activităţi şi servicii de decontaminare |
|  | 390 | Activităţi şi servicii de decontaminare |
|  | **SECŢIUNEA F - CONSTRUCŢII** | |
| 43 |  | Lucrări speciale de construcţii |
|  | 431 | Lucrări de demolare şi de pregătire a terenului |
|  | 432 | Lucrări de instalaţii electrice şi tehnico-sanitare şi alte lucrări de instalaţii pentru construcţii |
|  | 433 | Lucrări de finisare |
|  | 439 | Alte lucrări speciale de construcţii |
|  | **SECŢIUNEA G. - COMERŢ CU RIDICATA ŞI CU AMĂNUNTUL; REPARAREA AUTOVEHICULELOR ŞI MOTOCICLETELOR** | |
| 45 |  | Comerţ cu ridicata şi cu amănuntul, întreţinerea şi repararea autovehiculelor şi a motocicletelor |
|  | 452 | Întreţinerea şi repararea autovehiculelor |
|  | **SECŢIUNEA H - TRANSPORT ŞI DEPOZITARE** | |
| 52 |  | Depozitare şi activităţi auxiliare pentru transporturi |
|  | 521 | Depozitări |
|  | 522 | Activităţi anexe pentru transporturi |
| 53 |  | Activităţi de poştă şi de curier |
|  | 531 | Activităţi poştale desfăşurate sub obligativitatea serviciului universal |
|  | 532 | Alte activităţi poştale şi de curier |
|  | **SECŢIUNEA I - HOTELURI ŞI RESTAURANTE** | |
| 55 |  | Hoteluri şi alte facilităţi de cazare |
|  | 551 | Hoteluri şi alte facilităţi de cazare similare |
|  | 552 | Facilităţi de cazare pentru vacanţe şi perioade de scurtă durată |
|  | 553 | Parcuri pentru rulote, campinguri şi tabere |
|  | 559 | Alte servicii de cazare |
| 56 |  | Restaurante şi alte activităţi de servicii de alimentaţie |
|  | 561 | Restaurante |
|  | 562 | Activităţi de alimentaţie (catering) pentru evenimente şi alte servicii de alimentaţie |
|  | **SECŢIUNEA J - INFORMAŢII ŞI COMUNICAŢII** | |
| 58 |  | Activităţi de editare |
|  | 581 | Activităţi de editare a cărţilor, ziarelor, revistelor şi alte activităţi de editare |
|  | 582 | Activităţi de editare a produselor software |
| 59 |  | Activităţi de producţie cinematografica, video şi de programe de televiziune; înregistrări audio şi activităţi de editare muzicală |
|  | 591 | Activităţi de producţie cinematografică, video şi de programe de televiziune |
|  | 592 | Activităţi de realizare a înregistrărilor audio şi activităţi de editare muzicală |
| 60 |  | Activităţi de difuzare şi transmitere de programe |
|  | 601 | Activităţi de difuzare a programelor de radio |
|  | 602 | Activităţi de difuzare a programelor de televiziune |
| 61 |  | Telecomunicaţii |
|  | 613 | Activităţi de telecomunicaţii prin satelit |
|  | 619 | Alte activităţi de telecomunicaţii |
| 62 |  | Activităţi de servicii în tehnologia informaţiei |
|  | 620 | Activităţi de servicii în tehnologia informaţiei |
| 63 |  | Activităţi de servicii informatice |
|  | 631 | Activităţi ale portalurilor web, prelucrarea datelor, administrarea paginilor web şi activităţi conexe |
|  | 639 | Alte activităţi de servicii informaţionale |
|  | Secțiunea M - Activități profesionale, științifice și tehnice | |
| 71 |  | Activităţi de arhitectură şi inginerie; activităţi de testări şi analiză tehnică |
|  | 711 | Activităţi de arhitectură, inginerie şi servicii de consultanţă tehnică legate de acestea |
|  | 712 | Activităţi de testări şi analize tehnice |
| 72 |  | Cercetare-dezvoltare |
|  | 721 | Cercetare-dezvoltare în ştiinţe naturale şi inginerie |
|  | 722 | Cercetare-dezvoltare în ştiinţe sociale şi umaniste |
| 73 |  | Publicitate şi activităţi de studiere a pieţei |
|  | 731 | Publicitate |
|  | 732 | Activităţi de studiere a pieţei şi de sondare a opiniei publice |
| 74 |  | Alte activităţi profesionale, ştiinţifice şi tehnice |
|  | 741 | Activităţi de design specializat |
|  | 742 | Activităţi fotografice |
|  | 743 | Activităţi de traducere scrisă şi orală (interpreţi) |
|  | 749 | Alte activităţi profesionale, ştiinţifice şi tehnice n.ca. |
| 75 |  | Activităţi veterinare |
|  | 750 | Activităţi veterinare |
|  | **SECŢIUNEA N - ACTIVITĂŢI DE SERVICII ADMINISTRATIVE ŞI ACTIVITĂŢI DE SERVICII SUPORT** | |
| 86 |  | Activităţi referitoare la sănătatea umană |
|  | 862 | Activităţi de asistenţă medicală ambulatorie şi stomatologică |
| 93 |  | Activităţi sportive, recreative şi distractive |
|  | 931 | Activităţi sportive |

1. Conform art. 2 alin. (1) lit. b) din Regulamentul (UE) nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, cu modificările și completările ulterioare. [↑](#footnote-ref-1)
2. idem [↑](#footnote-ref-2)
3. idem [↑](#footnote-ref-3)
4. A se vedea Decizia CJUE în cauza C-608/19, pronunțată la 28.10.2020 - „Trimitere preliminară – Ajutoare de stat – Regulamentul (UE) nr. 1407/2013 – Articolul 3 – Ajutor de minimis – Articolul 6 – Monitorizare – Întreprinderi care depășesc plafonul de minimis din cauza cumulului cu ajutoare obținute anterior – Posibilitatea de a alege între reducerea unui ajutor anterior sau renunțarea la acesta pentru a respecta plafonul de minimis”, accesibilă la adresa web: <https://curia.europa.eu/juris/document/document.jsf?text=&docid=233007&pageIndex=0&doclang=RO&mode=lst&dir=&occ=first&part=1&cid=2603115> [↑](#footnote-ref-4)